कैसे पहुंचे - मनमाड पुणे लाइन पर कोपरगांव नामक छोटे से रेलवे स्टेशन से शिरडी की दूरी 15 किलोमीटर है। यहां से हर ट्रेन के पहुंचने बाद छोटी गाड़ियां शिरडी के लिए चलती रहती हैं। वैसे आप मनमाड उतर कर भी शिरडी जा सकते हैं। मनमाड बड़ा रेलवे स्टेशन है। यहां से शिरडी 80 किलोमीटर है। वैसे अब शिरडी भी रेल लिंक से जुड़ चुका है। मुंबई से रोज रात को 10.55 बजे शिरडी पैसेंजर खुलती है तो दादर से हफ्ते में तीन दिन शिरडी के लिए एक्सप्रेस ट्रेन भी है। अगर आप नासिक में हैं तो नासिक से भी बस और टैक्सी से शिरडी जा सकते हैं। नासिक से शिरडी कोई 90 किलोमीटर है। गरमियों में शिरडी का मौसम काफी गर्म रहता है। पानी की भी कमी रहती है। बेहतर होगा कि आप यहां सरदी के दिनों में जाएं। वैसे साईं भक्त तो यहां सालों भर आते रहते हैं।